1.900 kvadratmeter plastik, 1.000 t-shirts og 200 telefonopkald. De seneste dage har mildt sagt været hektiske for Aalborg Pirates-direktør, Thomas Bjuring. I kulisserne løber han solen sort, for at alt skal blive klar til fredagens fjerde finale mod Herning Blue Fox. Med en sejr i det opgør er Aalborg Pirates danske mestre. Og dét for første gang i 37 år. - Jeg er bare nødt til at erkende, at det, vi står i nu, er langt ud over, hvad jeg turde drømme om, siger Thomas Bjuring. I 2015 tiltrådte han som direktør i den nordjyske ishockeyklub, der dengang var i en noget anden forfatning. På randen af konkurs og med svigtende resultater skulle den tidligere karatekæmper og rengøringsmogul agere brandslukker. Og bare halvandet år efter var der sorte tal på bundlinjen for første gang i klubbens historie. Aalborgs travleste mand - Hvad er sandsynligheden for, at du kan lave 1.000 t-shirts på to dage? Aalborgs travleste mand spankulerer rundt i et kaos af plastikruller, europaller og planlægning. Thomas Bjuring fjerner sin mobiltelefon fra øret, inden han med hæs stemme fortæller: - Jeg tror, at jeg har haft små 200 telefonopkald, og jeg vil skyde på, at jeg har kunnet besvare måske de 100 af dem. Men hver gang jeg lægger på, så kommer der bare nogle nye. Glædestårer i vente? På bordet foran Thomas Bjuring ligger fem notesblokke med tætskrevne kruseduller. - De her noter er jeg vågnet op til løbende henover natten, så jeg kunne være sikker på at huske tingene til i dag, siger han. Lykkes det aalborgenserne at slå Herning for fjerde gang i streg, henter de samtidig årets anden pokal. I januar blev det til sejr i pokalfinalen mod Rungsted, hvilket betød, at Aalborgs bedste ishockeyhold kunne løfte en pokal for første gang i mere end 10 år. Dengang trillede tårene nedad direktørens kinder. - Den her følelse kan jeg stadigvæk finde indeni, når det kommer til det projekt, vi har gang i heroppe. Og jeg tør heller ikke tænke på, hvordan jeg vil reagere, hvis vi skulle være så dygtige, at vi gør det færdigt, siger Thomas Bjuring med fredagens brag i tankerne. Aalborg Pirates har vundet de foreløbige tre kampe i finaleserien mod Herning Blue Fox med cifrene 1-4, 3-0 og 1-3. Der spilles bedst af syv kampe, så nordjyderne mangler bare en enkelt sejr, før de kan kalde sig danske mestre for første gang siden 1981.
I Aalborg bliver der arbejdet på højtryk. En sejr fredag betyder guldfest for byens ishockeyhold for første gang siden 1981.